FI Euroopan unionin virallinen lehti C 62/3

Rajoitettujen lentoliikenneoikeuksien myöntäminen Sloveniassa

2010/C 62/03

Jäsenvaltioiden ja kolmansien maiden (1) välisten lentoliikennesopimusten neuvottelemisesta ja täytäntöönpanosta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 847/2004 6 artiklan mukaisesti Euroopan komissio julkaisee seuraavan kansallisen menettelyn, joka koskee liikennöintioikeuksien jakamista yhteisön lentoliikenteen harjoittajien kesken silloin, kun näitä oikeuksia rajoitetaan kolmansien maiden kanssa tehtyjen lentoliikennesopimusten nojalla.

Julkishallintolain 74 pykälän (Slovenian tasavallan virallinen lehti N:o 113/05 – konsolidoitu teksti, N:o 126/07 – ZUP-E ja N:o 48/09) ja ilmailulain 81 pykälän (Slovenian tasavallan virallinen lehti N:o 113/06 – konsolidoitu teksti ja N:o 33/09) mukaisesti liikenneministeri antaa tämän ohjesäännön:

LIIKENNEOIKEUKSIEN JAKAMISTA KOSKEVA MENETTELY

1 pykälä

Soveltamisala

1. Asetuksessa (EY) N:o 847/2004 vahvistetaan liikenneoikeuksien jakamista koskeva menettely, jonka mukaisesti Slovenian tasavalta tekee lentoliikennettä koskevia kahdenvälisiä sopimuksia (tai muutoksia sopimuksiin tai niiden liitteisiin), joilla rajoitetaan liikenneoikeuksien käyttöä tai niiden yhteisön lentoliikenteen harjoittajien lukumäärää, jotka voidaan nimetä käyttämään liikenneoikeuksia.

2. Tämän ohjesäännön soveltamiseksi lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 (uudelleen laadittu toisinto) (2) 16–18 artiklasta johtuvaa julkisen palvelun velvoitetta ei pidetä rajoitettuna liikenneoikeutena.

2 pykälä

Liikenneoikeudet ja lentoliikenteen harjoittajien niitä koskevat tarpeet

1. Liikenneoikeuksista ja niiden käytöstä Slovenian tasavallan ja sellaisten Euroopan unionin ulkopuolisten maiden, joiden kanssa Slovenian tasavalta on tehnyt lentoliikennettä koskevia sopimuksia, välisillä lentoliikenteen reiteillä saa tietoa Slovenian liikenneministeriöstä, jäljempänä ’ministeriö’, ja sen verkkosivustolta (http://www.mzp.gov.si/).

2. Ministeriö julkaisee tietoja liikenneoikeuksia koskevista neuvotteluista edellä mainitulla verkkosivustolla.

3. Yhteisön liikenteenharjoittajat, jotka ovat kiinnostuneita tarjoamaan lentoliikennepalveluja rajoitetun käytön reiteillä Slovenian tasavallan ja sellaisen Euroopan unionin ulkopuolisen maan välisellä reitillä, jonka kanssa Slovenialla ei ole lentoliikennesopimusta, voivat ilmoittaa suunnitelmistaan ja hakemuksistaan ministeriölle. Ministeriö ottaa tällaiset hakemukset huomioon lentoliikennesopimuksia koskevissa neuvotteluissa.

3 pykälä

Luvan hakeminen

1. Kun rajoitetun käytön reitillä on vapaata kapasiteettia, johon yhteisön lentoliikenteen harjoittaja on esittänyt kiinnostuksensa, ministeriö ilmoittaa rajoitetun käytön reiteillä harjoitettavia liikenneoikeuksia koskevat luvat, jäljempänä ’luvat’, virallisesti haettaviksi. Hakuilmoitus lähetetään sähköisesti kaikille yhteisön liikenteenharjoittajille, jotka harjoittavat Sloveniaan/Sloveniasta suuntautuvaa lentoliikennettä, sekä kaikille niille, jotka ovat pyytäneet tietoja vapaasta kapasiteetista. Hakuilmoitus julkaistaan myös tämän ohjesäännön 2 pykälän 1 momentissa mainitulla verkkosivustolla. Ministeriö asettaa kirjallisesti tehtävien hakemusten jättämiselle määräajan, joka on vähintään 15 päivää.

2. Kirjallisissa lupahakemuksissa on toimitettava vähintään seuraavat asiakirjat ja tiedot:

a) jäljennös liikenneluvasta;

b) yhteisön lentoliikenteen harjoittajan reitille suunnittelemien lentoliikennepalvelujen kuvaus (viikoittaiset vuorot, kalusto, suorat tai epäsuorat lennot, mahdolliset välilaskupaikat tai jatkoyhteydet, palvelun luonne: kausiluontoinen tai ympärivuotinen);

c) suunniteltujen palvelujen tarjonnan kesto;

d) liikenteen luonne (matkustajaliikenne, rahtiliikenne, muu);

e) palvelujen tarjonta asiakkaille ja asiakastuki (lipunmyyntiverkosto, online-palvelut jne.);

f) kaikki liityntäliikenne;

g) yksittäisen reitin hinnoittelupolitiikka.

3. Hakemus on tehtävä kirjallisesti sloveenin kielellä, ja se on toimitettava ministeriöön tämän pykälän 1 momentin mukaisesti vahvistettuun määräaikaan mennessä.

4. Jos lupa peruutetaan tai kumotaan tai jos saataville tulee muulla tavoin vapaata kapasiteettia, käynnistetään 1 momentissa kuvattu menettely.

5. Sen estämättä, mitä tämän ohjesäännön muissa tietojen toimittamista koskevissa määräyksissä määrätään, ministeriö hankkii viran puolesta tietoja seikoista, joista se itse pitää virallista rekisteriä tai joista muu Slovenian toimivaltainen viranomainen tai valtiollinen elin taikka muu valtuutettu elin pitää rekisteriä.

4 pykälä

Liikenneoikeuksien käyttämistä koskeva lupa

1. Matkustaja- ja/tai rahtipalveluja, kilpailun edistämistä ja yhteisön liikennepalvelujen tasapainoista kehittämistä koskevan alustavan arvioinnin jälkeen ministeriö myöntää käytettävissä olevien liikenneoikeuksien mukaisesti luvan valitulle ja edellytykset täyttävälle hakijalle. Lupa on voimassa vähintään yhden liikennöintikauden ja enintään kolme vuotta, ellei kansainvälisessä sopimuksessa muuta määrätä.

2. Lupa käyttää liikenneoikeuksia tietyllä reitillä myönnetään käytettävissä olevien liikenneoikeuksien mukaisesti lentoliikenteen harjoittajalle, joka parhaiten täyttää seuraavat arviointiperusteet:

— missä määrin lentoliikenteen kysyntä täyttyy (yhdistetty tavara- ja henkilöliikenne vai pelkkä tavaraliikenne, suorat vai välilaskulliset lennot, lentojen vuorovälit, lentopäivät);

— hintapolitiikka (erityisesti lippujen hinnat, mahdolliset alennukset jne.);

— palvelun laatu (erityisesti lentokalusto, lippujen vaihdettavuus ja yleisölle avoimet myyntipisteet);

— vaikutus terveeseen kilpailuun;

— toiminnan suunniteltu aloittamispäivä;

— toiminnan kestoa koskevat vakuudet;

— yhteisön lentoliikenteen harjoittajien markkinaosuuden kehitys kyseessä olevissa kahdenvälisissä suhteissa;

— käytettävän kaluston ympäristömyötäisyys erityisesti meluhaittojen osalta.

Näiden lisäksi voidaan ottaa huomioon seuraavat arviointiperusteet:

— matkustajille tarjottavien jatkolentoyhteyksien kehittyminen;

— täydellisen hakemuksen ikä;

— vaikutus aluesuunnitteluun;

— vaikutus matkailun kehittymiseen Sloveniassa;

— kaluston soveltuvuus käytettäville slovenialaisille lentokentille;

— maksaako liikenteenharjoittaja lentoasema- ja lennonvarmistuspalvelumaksut Sloveniassa;

— myyntipalvelujen tarjoaminen sloveenin kielellä.

3. Jos useampi lentoliikenteen harjoittaja haluaa liikennöidä tietyllä reitillä, ministeriö järjestää julkisen kuulemisen, johon kaikki hakijat voivat osallistua. Ministeriö myöntää luvan kyseisen lentoreitin liikenneoikeuksien käyttämiseen vasta sen jälkeen, kun kaikki hakijat ovat saaneet kirjallisen jäljennöksen kuulemistilaisuuden pöytäkirjasta ja kun huomautusten esittämiselle asetettu määräaika on päättynyt.

4. Rajoitettuja liikenneoikeuksia koskevan luvan myöntämismenettelyssä noudatetaan yleisistä hallintomenettelyistä annettua lakia, ja luvan myöntämispäätös julkaistaan ministeriön verkkosivustolla.

5. Ilmailulain mukaisesti osapuolilla on oikeus hakea muutosta ministeriön tekemään päätökseen. Muutoksenhakutapauksessa lopullinen päätös julkaistaan ministeriön verkkosivustolla.

5 pykälä

Lupien uudelleentarkastelu

1. Ministeriö valvoo tämän ohjesäännön 4 pykälän mukaisesti myönnettyjen liikenneoikeuksien harjoittamista ja tarkastelee vuosittain rajoitettujen liikenneoikeuksien tosiasiallista käyttöä. Kaikki valintamenettelyssä olleet liikenteenharjoittajat voidaan sisällyttää tähän tarkasteluun. Jos osoittautuu, ettei liikenneoikeuksia käytetä tehokkaasti, myönnettyjä lupia tarkastellaan uudelleen.

2. Lupaa voidaan tarkastella uudelleen myös Sloveniaan/Sloveniasta liikennöivän yhteisön lentoliikenteen harjoittajan pyynnöstä. Tällöin uudelleentarkastelu voidaan suorittaa vasta kolmen vuoden kuluttua luvan myöntämisestä tai edellisestä uudelleentarkastelusta.

3. Luvanhaltijoille on ilmoitettava kustakin uudelleentarkastelusta. Uudelleentarkastelua koskeva ilmoitus julkaistaan ministeriön verkkosivustolla. Jos uudelleentarkastelu johtaa luvan peruuttamiseen, ilmoituksessa on mainittava määräaika, johon mennessä kyseisen luvan kattamien liikenneoikeuksien harjoittamisesta kiinnostuneiden yhteisön lentoliikenteen harjoittajien on jätettävä hakemuksensa.

4. Kun lupaa tarkastellaan uudelleen 2 momentin mukaisesti, tämän ohjesäännön 3 pykälän 2 ja 3 momentin sekä 4 pykälän soveltaminen ei vaikuta voimassa olevaan lupaan, jos luvan kattamia liikenneoikeuksia käytetään tehokkaasti ja Euroopan yhteisön kilpailusääntöjen ja Slovenian asiaa koskevien säännösten ja määräysten mukaisesti.

6 pykälä

Luvan kumoaminen, peruuttaminen tai rajaaminen

1. Lupa kumotaan, jos lentoliikennepalvelu, jolle lupa on myönnetty

— ei ole alkanut sitä päivää, jona liikennepalvelu on ilmoitettu alkavaksi, seuraavan liikennöintikauden aikana, tai

— keskeytyy eikä sitä aloiteta uudelleen kahden seuraavan liikennöintikauden aikana,

eikä luvanhaltija ilmoita ministeriön asettaman kohtuullisen määräajan kuluessa, että kyseisen liikennepalvelun harjoittamatta jättäminen tai keskeyttäminen johtuu luvanhaltijasta riippumattomista olosuhteista.

2. Lupa kumotaan myös, jos luvan haltija ilmoittaa ministeriölle kirjallisesti, ettei se enää aio käyttää vastaavia liikenneoikeuksia, tai jos sen liikennelupa tai muu lentoliikennepalvelujen tarjoamiseksi vaadittava asiakirja ei enää ole voimassa.

3. Ministeriö peruuttaa yhteisön lentoliikenteen harjoittajalle myönnetyn luvan kokonaan tai määräajaksi taikka rajoittaa luvan kattamia toimintoja, jos yhteisön lentoliikenteen harjoittaja

— ei harjoita lentoliikennepalveluja lupaehtojen mukaisesti, tai

— ei noudata luvan perusteena olevaa lentoliikennesopimusta tai muita kansainvälisiä sitoumuksia, tai

— ei täytä kyseisten liikenneoikeuksien harjoittamiselle asetettuja ehtoja;

— ei tarjoa lentoliikennepalveluja aikataulun mukaisesti.

7 pykälä

Siirtymämääräys

Sen estämättä, mitä tämän ohjesäännön 5 pykälän 1 ja 2 momentissa määrätään, ennen tämän ohjesäännön voimaantuloa annettuja lupia voidaan tarkastella uudelleen tämän ohjesäännön voimaantuloa seuraavien kolmen vuoden päätyttyä.

8 pykälä

Voimaantulo

Tämä ohjesääntö tulee voimaan viidentenätoista päivänä sen jälkeen, kun se on julkaistu Slovenian tasavallan virallisessa lehdessä.

Nro 007-208/2006/20 Tehty Ljubljanassa 26 päivänä lokakuuta 2009. EVA 2009-2411-0063 Patrick VLAČIČ Liikenneministeri

(1) EUVL L 157, 30.4.2004, s. 7.

(2) EUVL L 293, 31.10.2008, s. 3.